Τώνης Λυκουρέσης

Ο Τώνης Λυκουρέσης είναι Έλληνας σκηνοθέτης και σεναριογράφος.

Βιογραφικό
Γεννήθηκε στην Αθήνα το 1945, από ζακυνθινούς γονείς. Σπούδασε Οικονομικά στο Οικονομικό Πανεπιστήμιο Αθηνών, Σκηνοθεσία Κινηματογράφου στη Σχολή του Λυκούργου Σταυράκου και παράλληλα ζωγραφική στην Ανωτάτη Σχολή Καλών Τεχνών. 

Ασχολήθηκε επαγγελματικά με την παραγωγή - σκηνοθεσία κινηματογραφικών ταινιών αλλά και θεατρικών παραστάσεων. Στις περισσότερες από τις ταινίες του, συνεργάστηκε ο ίδιος στη συγγραφή του σεναρίου. Αρκετές από τις ταινίες έχουν βραβευτεί και έχουν εκπροσωπήσει εν συνεχεία τον ελληνικό κινηματογράφο στο εξωτερικό (Φεστιβάλ, παρουσιάσεις κ.ά.)

Η πρώτη μεγάλου μήκους ταινία του, «Η Χρυσομαλλούσα», απέσπασε τέσσερα βραβεία στο Φεστιβάλ Κινηματογράφου Θεσσαλονίκης του 1978, μεταξύ αυτών και του πρωτοεμφανιζόμενου σκηνοθέτη. 

Το 2008 σκηνοθέτησε τη μεγάλου μήκους ταινία «Σκλάβοι στα δεσμά τους», βασισμένη στο ομότιτλο μυθιστόρημα του Κωνσταντίνου Θεοτόκη, ενώ συμμετείχε και στη συγγραφή του σεναρίου της. Η ταινία απέσπασε 10 βραβεία στο Φεστιβάλ Κινηματογράφου Θεσσαλονίκης του 2008, μεταξύ των οποίων σκηνοθεσίας και σεναρίου.«Μοιράστηκαν» τις διακρίσεις, Σε «Σκλάβους στα Δεσμά τους» και «Without» τα βραβεία του Φεστιβάλ Θεσσαλονίκης, in.gr, 26 Νοεμβρίου 2008, ανακτήθηκε στις 25 Νοεμβρίου 2008.

Έχει σκηνοθετήσει επίσης σειρά ντοκιμαντέρ στα πλαίσια της συνεργασίας του με την Ελληνική Κρατική Τηλεόραση (ΕΡΤ). Σε αρκετά από αυτά, άντλησε τη θεματολογία του από τη γενέθλια Ζάκυνθο και την ευρύτερη περιοχή της Επτανήσου.

.

Διετέλεσε μέλος του Διοικητικού Συμβουλίου του Ελληνικού Κέντρου Κινηματογράφου την περίοδο 1991-1994, ενώ συμμετείχε και στην  Επιτροπή Αξιολόγησης και Κρίσης Σεναρίων. Επίσης, στο διάστημα 2013-2014, επελέγη ως Πρόεδρος Δ.Σ. του Ελληνικού Κέντρου Κινηματογράφου. Από το 2004 έως σήμερα, είναι ο Γενικός Γραμματέας του Δ.Σ. της Εταιρείας Ελλήνων Σκηνοθετών. 

Ασχολείται πάντα με την αρθρογραφία, κυρίως για θέματα που αφορούν τον κινηματογράφο, ενώ συμμετείχε στην ίδρυση και στη συντακτική ομάδα του ιστορικού περιοδικού:«Σύγχρονος Κινηματογράφος»(1970).

Δίδαξε επίσης σε κύκλους μαθημάτων, σχετικά με την Τέχνη του Κινηματογράφου. Μεταξύ αυτών συμπεριλαμβάνονται: "Αισθητική του Κινηματογράφου και Τεχνική Σκηνοθεσίας" στην Κινηματογραφική Σχολή Λυκ.Σταυράκου (2000-2012) & "Κινηματογράφος – Πράξη", στο Τμήμα Θεατρικών Σπουδών του Πανεπιστημίου Πελοποννήσου(2004 -2012). Έχει επίσης διδάξει κατά καιρούς ως επιμορφωτής στο Τμήμα Επικοινωνίας του Πανεπιστημίου Αιγαίου, ενώ συμμετέχει σταθερά σε σεμινάρια ιδιωτικών και κρατικών φορέων.Από το 2004 έως και σήμερα, διδάσκει "Κινηματογραφική αισθητική και υποκριτική" στη Θεατρική Σχολή "ΚΑΡΟΛΟΣ ΚΟΥΝ" του Θεάτρου Τέχνης.

Φιλμογραφία
Ταινίες μεγάλου μήκους
 Η Χρυσομαλλούσα , 1978, τέσσερα βραβεία στο Κινηματογραφικό Φεστιβάλ Θεσσαλονίκης 1978, Δεκαπενθήμερο Σκηνοθετών - Φεστιβάλ Καννών 1979 
 Το Αίμα των Αγαλμάτων , 1982, Κρατικό Βραβείο 1982
 Άλκηστη , 1986
 Σκλάβοι στα δεσμά τους , 2008, δέκα Κρατικά Βραβεία 2008
 Επαφή, 2017

Ταινίες μικρού μήκους
 "Το κουνούπι", 1969, Βραβείο κοινού Φεστιβάλ “ΑΛΚΥΟΝΙΔΑΣ”
 "Ολυμπία Ταξιδιωτικό", 1970, Α΄ Βραβείο Πανελλήνιου Φεστιβάλ ταινιών μικρού μήκους, 1970
 "Λουκιανός Κηλαηδόνης, Απλά Μαθήματα Πολιτικής Οικονομίας",1975

Τηλεταινίες και Nτοκιμαντέρ
Νυχτερινή Προβολή, 1987, για την ΕΤ1

Ντοκιμαντέρ (δειγματοληπτικά)

 "ΥΜΝΟΣ ΕΙΣ ΤΗΝ ΕΛΕΥΘΕΡΙΑ, Σολωμός-Μάντζαρος", 1ο Βραβείο Πανελλήνιου Φεστιβάλ Ντοκιμαντέρ, Γαλλικό Ινστιτούτο 1990.
Το Τραγούδι Της Ζωής, 2002, δραματοποιημένο ιστορικό ντοκιμαντέρ μεγάλου μήκους, οι εβραϊκές κοινότητες της Επτανήσου. Συμπαραγωγή με ΝΕΤ, Ε.Κ.Κ., Υπουργείο Εξωτερικών.

Παραπομπές

Πηγές
Ο μαγικός κόσμος του Τώνη Λυκουρέση, Ολοκληρώθηκαν οι “Σκλάβοι στα Δεσμά τους”, Ημέρα τση Ζάκυνθος, 2 Μαΐου 2008, ανακτήθηκε στις 26 Νοεμβρίου 2008.
Βιογραφικό και φιλμογραφία του Τώνη Λυκουρέση από την ιστοσελίδα του Οργανισμού Συλλογικής Διαχείρισης Δημιουργών Θεατρικών και Οπτικοακουστικών Έργων
Βιογραφικό του Τώνη Λυκουρέση από το Cineek Magzine, on line περιοδικό εναλλακτικού πολιτισμού

Κατηγορία:Έλληνες σκηνοθέτες
Κατηγορία:Έλληνες σεναριογράφοι